תגידו מזל טוב לגארד של דייויד בלאט וקליבלנד, אימאן שאמפרט וארוסתו הזמרת טיאנה טיילור, שילדו את ביתם הראשונה היום. סיפור הלידה היה ממש לא שגרתי, כששאמפרט יילד למעשה את ארוסתו בחדר האמבטיה הביתי שלהם.
טיילור פירסמה פוסט מרגש בחשבון האינסטגרם שלה ובו תיארה את כל הסיפור יוצא הדופן של הלידה. "ב-6:42, בחדר האמבטיה שלנו, בתנו החליטה שהיא רוצה לנשום את נשימתה הראשונה. היא יצאה לעולם כמתנה גדולה לכולם. לא ידעתי שאני יולדת עד שהרגשתי את הראש שלה יוצא". בהמשך הפוסט היא כתבה: "בן הזוג שלי שימש כ'דוקטור' והיא יצאה לעולם לתוך ידיו. היינו עם עיניים מלאות בדמעות, ואז אימאן שם שתי אוזניות אדומות סביב חבל הטבור שלה, עד שהאמובלנס הגיעה". שימו לב, שאמפרט בחר לקרוא לבת שלו - אימאן טיילה שאמפרט ג'וניור, כן כן.
למזלו של הגארד, שבוודאי לא יישן טוב זמן הקרוב ויקום לקולות בכי מהחדר השני, הוא סובל מפציעה קלה וגם כך לא היה מתוכנן לקחת חלק במשחק של הקאבס הלילה מול אוקלהומה סיטי.